《次韵周彦章寒食偶成》
明代·顾亮

杏子花残燕子忙，佳辰百五媚春光。
万家庖舍胶觞冷，几处坟茔麦饭香。
幽鸟送声多杜宇，野林抽叶半吴桑。
闲边剩有登临兴，都付吟笺与酒觞。

作者简介：明苏州府长洲人，字寅仲。有文名，曾遍游江淮间，力学行义。得异书，必尽其蕴。正德间入苏州知府幕。巡抚重臣亦延访礼重。为正乡俗之弊，继元谢应芳《辨惑编》著《辨惑续编》。又有《东斋集》、《家范匡正录》。